PSL ขายเรือบรรทุกสินค้าแห้งเทกองอีก 1 ลำ ตามแผนลดอายุกองเรือ
PSL ขายเรือบรรทุกสินค้าแห้งเทกองอีก 1 ลำ มูลค่า 1.74 ล้านเหรียญสหรัฐ ตามแผนลดอายุกองเรือ
4 ม.ค. 2559

บริษัท พรีเชียส ชิพปิ้ง จำกัด (มหาชน) หรือ PSL ระบุว่า บริษัท พรีเชียส แซฟไฟร์ส จำกัด บริษัทย่อยของ PSL ได้ขายเรือบรรทุกสินค้าแห้งเทกองจำนวน 1 ลำ คือ เรือพลอยไพลิน นารี มูลค่า 1.74 ล้านเหรียญสหรัฐ เป็นไปตามนโยบายการปรับลดอายุเฉลี่ยของกองเรือบริษัท โดยการซื้อเรือที่มีอายุน้อยกว่าและขนาดใหญ่กว่า ซึ่งบริษัทได้ขายเรือดังกล่าวเป็นเศษเหล็กเนื่องจากมีอายุมาก
ทั้งนี้ กลุ่มบริษัทได้ลงนามในหนังสือบันทึกข้อตกลงซื้อขายเรือกับผู้ซื้อเมื่อวันที่ 22 ธ.ค.58 โดยเรือพลอยไพลิน นารี มีขนาดระวางบรรทุก 26,472 เดทเวทตัน สร้างขึ้นเมื่อปี 38 ซึ่งได้ส่งมอบเรือเมื่อวันที่ 31 ธ.ค.58
อนึ่งก่อนหน้านี้ PSL ได้ขายเรือบรรทุกสินค้าแห้งเทกองจำนวน 1 ลำ กล่าวคือ เรือสุจิตรา นารี (เรือ) โดยบริษัท พรีเชียส มิเนอรัลส์ จำกัด ซึ่งเป็นบริษัทย่อยในประเทศไทยของบริษัท (ผู้ขาย) ในราคาขายเรือเป็นเงิน 1.55 ล้านเหรียญสหรัฐอเมริกา หรือประมาณ 56.03 ล้านบาท (ณ อัตราแลกเปลี่ยนที่ 36.147 บาท /1 เหรียญดอลลาร์สหรัฐ)